Z A K LJ U Č A K

sa 17. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 13. listopada 2014. godine

*Pitanje:*

*Molimo opis načina izračuna iz kojeg nedvojbeno slijedi način obračuna prosjeka plaće za obračun naknade za godišnji odmor u resoru zdravstva bez potrebe za daljnjim tumačenjima i objašnjenjima, radi dogradnje programskog rješenja za Centralni obračun plaća.*

**Zaključak broj 116:**

**Naknada plaće za vrijeme godišnjeg odmora izračunava se sukladno Zaključku broj 63 s 12. sjednice Povjerenstva.**

**Ako je to za radnika povoljnije poslodavac mu izračunava prosječnu mjesečnu bruto plaću koja čini zbroj bruto plaća isplaćenih radniku u prethodna tri mjeseca prije mjeseca u kojem radnik koristi godišnji odmor. Dijeljenjem toga iznosa s brojem tri dobiva se prosječna mjesečna plaća.**

**Iznos prosječne mjesečne plaće dijeli se s redovitim mjesečnim fondom sati mjeseca u kojem radnik koristi godišnji odmor te množi s brojem sati koje je radnik proveo na godišnjem odmoru.**